Николай Атанасов (поет)
Николай Атанасов е български поет и ЛГБТ активист.

Биография 
Роден е на 8 януари 1978 г. в Плевен. Атанасов е от турски произход. Отраства в село Мартен, близо до Русе. Следва българска филология в Софийския университет „Св. Климент Охридски“. Член е на първата българска организация за защита на правата на ЛГБТ гражданите Джемини.

През 2000 г. заминава за САЩ, където учи английска литература в Брауърд колидж, щата Флорида. Не се е връщал никога в България след заминаването си, но продължава да пише и публикува на български.

Атанасов е гей. Неговата поезия често се фокусира върху въпроса за хомосексуалната идентичност.

През 2000 г. е гост-редактор на брой на „Литературен вестник“, посветен изцяло на ЛГБТ литературата.

Николай Атанасов умира на 41 години на 22 юни 2019 г. във Форт Лодърдейл, Флорида при неизяснени обстоятелства.

Творчество 
Дебютира със стихосбирката „Ябълка“ (1999), издадена с конкурс на Сдружение на българските писатели. Печели няколко национални награди, между които Златното яйце от конкурса „Веселин Ханчев“ през 1997 г. и Пегаса от конкурса „Южна пролет“ през 2000 г. През 2007 г. излиза втората му книга под заглавие „Органични форми“.

През 2011 г. излиза третата, озаглавена „Манифестация“. Сборникът му с избрана и нова поезия „Евангелие от евнух“ е публикуван през 2017 г.

Публикувал е в списанията „American Poetry Review“, „Chroma Journal“, Akzente, „Алтера“, „Съвременник“, „Витамин Б“, „Пламък“, както и в „Литературен вестник“, „Литературен форум“, „Капитал“, „Сега“ и др. Превеждан е на английски, немски, чешки, унгарски, хърватски и словенски език.

Библиография 
 „Ябълка“. София: Свободно поетическо общество, 1999.
 „Органични форми“. София: ИК „Алтера“, 2007, 64 с. ISBN 978-954-91792-3-1
 „Манифестация“. София: Алтера, 2011, 64 с. ISBN 978-954-9757-74-3
 „Евангелие от евнух“. София: Black Flamingo, 2017, 86 с. ISBN 978-619-7362-18-3

Източници

Външни препратки 
 Николай Атанасов в Литернет
 Петър Грудов, Николай Атанасов беше радикален поет, учител и приятел, Boyscout Magazine, 3 декември 2019

Български поети
Визуална поезия
Гей писатели
ЛГБТ писатели от България
ЛГБТ активисти от България
Българи емигранти в САЩ
Българи от турски произход
Родени в Плевен
Починали във Флорида
Възпитаници на Факултета по славянски филологии на Софийския университет